En nom de nostre seigneur amen. En l’an de l’incarnation d’icellui courrant mil trois cens quatre vins et seze, le vint vngyeme jour du mois d’ottobre, je Juhan filz de feu Jehan Poteaul d’Asnieres, sauoir fais a tous presens et auenir et confesse que, comme reuerend pere en dieu messire Robert de Beaubigney, dotteur en decret, humble abbe du monastere de Saint Estienne de Diion, de l’ordre saint Augustin ou diocese de Langres, frere Pierre de Licey prieur et tout le couuent d’icellui lieu assemblez ensemble en leur chappitre a heure acoustumee de cappituler pour traittie de leurs besaignes et negoces, me aient baillie, cede, quitter et transporter perpetuelment pour eulx et leurs successeurs ou dit monastere, vne maison fons, mes et appartenances d’icelle, ainsi comme elle se comporte, assise en la dite ville d’Asnieres, de coste le mes de moy le dit Juhan d’une part, et le mes Jehan le Topinet et la maison Estienne Perrot dudit lieu d’autre, chargie la dite maison de sa charge acoustumee; et ce ilz aient fait en recompensacion de quarante deux florins en quoy lesdiz abbes et couuent estoient tenuz a moy le dit Juhain comme hoirs et aiens cause ad ce de feu Girart Poteaul d’Asnieres, jadiz mary de feu Luciote sa femme qui de puis fut femme de feu Robert Vion de Diion, au quel Girart yceulx religieux les deuoient pour certaines et iustes causes. Ainsi est que je li diz Juhan suiz tenuz et promez pour moy et mes hoirs, lesquelx je oblige quant ad ce par mon serement donne pour ce corporelment aux sains euuangiles de dieu, et soubz l’obligation de tous mes biens meubles et non meubles, presens et auenir, quelxconques, la dite charge acoustumee que doit la dite maison dessuz confinee rendre et paier chascun an perpetuelment par moy et mes hoirs, aux diz abbe et couuent leurs successeurs ou dit monastere ou a leur certain commandement, et ycelle maison maintenir en bon et soffisant estat a la seurte d’icelle charge acoustumee. Autrement je promez rendre et restituer aux diz religieux et successeurs oudit monastere touz coustz dommaiges missions, interestz et despens fais, euz, mis, incourruz et soubstenuz pour deffault de paie de la dite charge acoustumee non par moy et par mes hoirs paier chascun an comme dit est et choses dessus dites non par moy faites ne acomplies par la forme et maniere que dessuz sont dites et diuisees. En renuncent quant ad ce a toutes et singuleres excepcions ad ce contraires et mesmement au droit reprouuant general renuntiacion. Et a l’obseruance des choses dessuz dites et d’une chascune d’icelles, je li diz Juhan vueilz moy et mes hoirs estre contrains et executez ainsi comme de chose adiugee par la court monseigneur le duc de Bourgongne, a la juridiction et contraintte de la quelle court quant ad ce je soubmez moy mes hoirs et tous mesdiz biens. En tesmoing de ce j’ay requis et obtenu le seel de la dite court estre mis a ces presentes lettres. C’est fait en la presence de Aubertin de Sauxinet coadiuteur du tabellion de Diion pour mondit signeur le duc. Presens messire Hugue Baroing de Plombieres prestre, Hugot Persot de Tart et Liecaul le Cheualier de Fontennes, tesmoings ad ce appellez et requis l’an et le jour dessuz diz. — A. de Sauxinet. Ita est.